Van Niekerk dra landsvlag by Spele se openingseremonieWayde van Niekerk (Foto: @WaydeDreamer, Twitter) Hierdie aankondiging is Vrydagaand tydens die afskeidsete vir die Olimpiese en Paralimpiese span by Emperors Palace in Kemptonpark, Johannesburg, gemaak. Die Spele begin op 5 Augustus. Die 24-jarige van Niekerk is ’n sterk aanspraakmaker op die goue medalje in die 400 m-wedloop vir mans. Suid-Afrika word deur 137 atlete verteenwoordig. Dit is 12 meer as in 2012 by die Londense Spele. Die spiesgooikampioen, Zanele Zitu, sal tydens die Paralimpiese Spele se openingseremonie die Suid-Afrikaanse vlag dra. Daar word vanjaar 44 medaljes by die Olimpiese Spele van die twee Suid-Afrikaanse spanne verwag. In 2012 het hulle 35 gewen waarvan 29 deur die Paralimpiese span was.